CELEX: 22017D1463
Language: el
Date: 2017-07-07 00:00:00
Title: Απόφαση αριθ. 1/2017 της ειδικής επιτροπής CARIFORUM-ΕΕ για την τελωνειακή συνεργασία και τη διευκόλυνση των εμπορικών συναλλαγών, της 7ης Ιουλίου 2017, σχετικά με παρέκκλιση από τους κανόνες καταγωγής που καθορίζονται στο πρωτόκολλο I της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση της Δομινικανής Δημοκρατίας όσον αφορά ορισμένα κλωστοϋφαντουργικά προϊόντα [2017/1463]

11.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 208/53
            
         ΑΠΌΦΑΣΗ αριθ. 1/2017 ΤΗΣ ΕΙΔΙΚΉΣ ΕΠΙΤΡΟΠΉΣ CARIFORUM-ΕΕ ΓΙΑ ΤΗΝ ΤΕΛΩΝΕΙΑΚΉ ΣΥΝΕΡΓΑΣΊΑ ΚΑΙ ΤΗ ΔΙΕΥΚΌΛΥΝΣΗ ΤΩΝ ΕΜΠΟΡΙΚΏΝ ΣΥΝΑΛΛΑΓΏΝ
   της 7ης Ιουλίου 2017
   σχετικά με παρέκκλιση από τους κανόνες καταγωγής που καθορίζονται στο πρωτόκολλο I της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση της Δομινικανής Δημοκρατίας όσον αφορά ορισμένα κλωστοϋφαντουργικά προϊόντα [2017/1463]
   Η ΕΙΔΙΚΗ ΕΠΙΤΡΟΠΗ ΓΙΑ ΤΗΝ ΤΕΛΩΝΕΙΑΚΗ ΣΥΝΕΡΓΑΣΙΑ ΚΑΙ ΤΗ ΔΙΕΥΚΟΛΥΝΣΗ ΤΩΝ ΕΜΠΟΡΙΚΩΝ ΣΥΝΑΛΛΑΓΩΝ,
   Έχοντας υπόψη τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, και ιδίως το άρθρο 39 παράγραφος 2 και το άρθρο 42 στοιχείο β) του πρωτοκόλλου I αυτής,
   Εκτιμώντας τα ακόλουθα:
   
               (1)
            
            
               Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου (1), («ΣΟΕΣ CARIFORUM-ΕΕ») εφαρμόζεται προσωρινά από τις 29 Δεκεμβρίου 2008 μεταξύ της Ευρωπαϊκής Ένωσης (ΕΕ) και των κρατών Αντίγκουα και Μπαρμπούντα, Μπαχάμες, Μπαρμπάντος, Μπελίζε, Ντομίνικα, Δομινικανή Δημοκρατία, Γρενάδα, Γουιάνα, Τζαμάικα, Άγιος Χριστόφορος και Νέβις, Αγία Λουκία, Άγιος Βικέντιος και Γρεναδίνες, Σουρινάμ και Τρινιδάδ και Τομπάγκο.
            
         
               (2)
            
            
               Το πρωτόκολλο I της ΣΟΕΣ σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας περιέχει τους κανόνες καταγωγής για την εισαγωγή προϊόντων καταγόμενων από τα κράτη CARIFORUM στην ΕΕ.
            
         
               (3)
            
            
               Σύμφωνα με το άρθρο 39 παράγραφος 2 του πρωτοκόλλου I της ΣΟΕΣ επιτρέπεται να θεσπιστούν παρεκκλίσεις από τους εν λόγω κανόνες καταγωγής όταν η ανάπτυξη των υπαρχουσών βιομηχανιών ή η δημιουργία νέων βιομηχανιών στα κράτη CARIFORUM δικαιολογεί την εν λόγω θέσπιση. Επιπλέον, σύμφωνα με το άρθρο 39 παράγραφος 6 στοιχείο β) του εν λόγω πρωτοκόλλου, κατά την εξέταση των αιτήσεων παρέκκλισης λαμβάνονται ιδίως υπόψη περιπτώσεις στις οποίες η εφαρμογή των ισχυόντων κανόνων καταγωγής ενδέχεται να επηρεάσει σημαντικά την ικανότητα υφιστάμενης βιομηχανίας σε κράτος ή κράτη CARIFORUM να συνεχίσει τις εξαγωγές της στην ΕΕ, με ιδιαίτερη αναφορά σε περιπτώσεις όπου αυτό μπορεί να οδηγήσει σε διακοπή των δραστηριοτήτων της.
            
         
               (4)
            
            
               Στις 10 Μαρτίου 2015 η ειδική επιτροπή CARIFORUM-ΕΕ για την τελωνειακή συνεργασία και τη διευκόλυνση των εμπορικών συναλλαγών εξέδωσε την απόφαση αριθ. 1/2015 (2), με την οποία χορηγήθηκε παρέκκλιση από τους κανόνες καταγωγής όσον αφορά ορισμένα εισαγόμενα κλωστοϋφαντουργικά προϊόντα στην Ένωση σύμφωνα με το άρθρο 39 παράγραφος 2 και το άρθρο 39 παράγραφος 6 στοιχείο β) του πρωτοκόλλου I της ΣΟΕΣ, από τις 10 Μαρτίου 2015 έως τις 9 Μαρτίου 2017.
            
         
               (5)
            
            
               Στις 22 Φεβρουαρίου 2017 η προεδρία της ειδικής επιτροπής CARIFORUM-ΕΕ για την τελωνειακή συνεργασία και τη διευκόλυνση των εμπορικών συναλλαγών έλαβε από τη Δομινικανή Δημοκρατία νέο αίτημα για παρέκκλιση.
            
         
               (6)
            
            
               Σύμφωνα με το άρθρο 13 του πρωτοκόλλου I της ΣΟΕΣ, οι όροι του τίτλου II του πρωτοκόλλου I σχετικά με την απόκτηση του χαρακτήρα καταγωγής πρέπει να πληρούνται ανελλιπώς στα κράτη CARIFORUM ή στην ΕΕ. Η Αϊτή έχει υπογράψει, αλλά δεν έχει επικυρώσει ούτε εφαρμόζει προσωρινά τη ΣΟΕΣ. Σύμφωνα με το άρθρο 8 του πρωτοκόλλου I, το πλύσιμο, το σιδέρωμα ή πρεσάρισμα των κλωστοϋφαντουργικών ειδών, η επίθεση ή εκτύπωση σημάτων, ετικετών και λογοτύπων, η απλή τοποθέτηση σε σάκους, θήκες ή κουτιά, ή ο συνδυασμός δύο ή περισσότερων από αυτές τις εργασίες θεωρούνται ως ανεπαρκείς επεξεργασίες και μεταποιήσεις για την απόκτηση του χαρακτήρα του καταγόμενου προϊόντος. Επομένως, θα πρέπει να χορηγηθεί παρέκκλιση από τις διατάξεις του άρθρου 8 και του άρθρου 13 παράγραφος 1 του πρωτοκόλλου I για την απόκτηση του χαρακτήρα καταγωγής του τελικού προϊόντος προς εξαγωγή από τη Δομινικανή Δημοκρατία στην ΕΕ.
            
         
               (7)
            
            
               Η Δομινικανή Δημοκρατία έχει ζητήσει παρέκκλιση από τους κανόνες καταγωγής που καθορίζονται στο πρωτόκολλο I της ΣΟΕΣ CARIFORUM-ΕΕ όσον αφορά την εισαγωγή στην Ένωση 180 647 τεμαχίων ανδρικών ή παιδικών παντελονιών, κοντών παντελονιών που καλύπτουν και το γόνατο και κοντών παντελονιών (σορτς) από ύφασμα «denim» του κωδικού ΕΣ 6203.42, σύμφωνα με το άρθρο 39 παράγραφος 2 του εν λόγω πρωτοκόλλου. Το αίτημα βασίζεται στο γεγονός ότι ο κλάδος παραγωγής εξακολουθεί να βρίσκεται σε δύσκολη κατάσταση, επειδή η επεξεργασία και η μεταποίηση που διενεργούνται στη γειτονική Αϊτή έχει αντίκτυπο στην τήρηση των κανόνων καταγωγής που ορίζονται στη ΣΟΕΣ CARIFORUM-ΕΕ, της οποίας εκκρεμεί η επικύρωση από την Αϊτή. Αν η Δομινικανή Δημοκρατία δεν μπορεί να προμηθεύεται από την Αϊτή, θα επηρεαστεί σημαντικά η συνέχιση των εξαγωγών προς την ΕΕ από τον υφιστάμενο κλωστοϋφαντουργικό κλάδο της Δομινικανής Δημοκρατίας. Μια νέα παρέκκλιση θα συμβάλει στη συνέχιση της παραγωγής, στην ανάπτυξη της βιομηχανίας και στη διατήρηση της απασχόλησης στη Δομινικανή Δημοκρατία, καθώς και στην Αϊτή. Η επικύρωση της συμφωνίας από την Αϊτή θα παράσχει την επιχειρηματική σταθερότητα και τη μέγιστη προβλεψιμότητα που χρειάζονται οι ενδιαφερόμενοι.
            
         
               (8)
            
            
               Το αίτημα αφορά περίοδο δύο ετών. Δεδομένου ότι στην Αϊτή καταβάλλονται προσπάθειες για την επικύρωση της συμφωνίας εντός του 2017, η παρέκκλιση θα πρέπει να χορηγηθεί για περίοδο ενός έτους, έτσι ώστε η Δομινικανή Δημοκρατία να έχει περισσότερο χρόνο για να προετοιμαστεί προκειμένου να συμμορφωθεί με τους κανόνες για την απόκτηση χαρακτήρα καταγωγής και να διασφαλιστεί η προβλεψιμότητα για τις επιχειρήσεις, εν αναμονή της ολοκλήρωσης της διαδικασίας επικύρωσης από την Αϊτή. Η παρέκκλιση μπορεί να ανανεωθεί για άλλο ένα έτος, σε περίπτωση που δεν ολοκληρωθεί η διαδικασία επικύρωσης από την Αϊτή έως το τέλος του πρώτου έτους της παρέκκλισης.
            
         
               (9)
            
            
               Το αίτημα αφορά συνολικά 180 647 τεμάχια παντελονιών από ύφασμα «denim» που προβλέπεται να εξαχθούν προς την ΕΕ. Σύμφωνα με τις πληροφορίες που παρασχέθηκαν από τη Δομινικανή Δημοκρατία, οι εξαγωγές προϊόντων του κωδικού ΕΣ 6203.42 στο πλαίσιο της παρέκκλισης ανήλθαν σε 161 634 τεμάχια κατά την περίοδο από τον Μάρτιο του 2015 έως τον Μάρτιο του 2016. Οι ποσότητες που πρόκειται να κατανεμηθούν για το 2017 και το 2018 θα πρέπει να είναι συνεπείς με αυτή τη χρήση. Για να καταστεί δυνατή η αποτελεσματική και πλήρης αξιοποίηση της προβλεπόμενης ετήσιας ποσόστωσης των εξαγωγών, ενδείκνυται να προβλεφθούν 180 647 τεμάχια ετησίως, ποσότητα που ανταποκρίνεται στην ικανότητα του υφιστάμενου κλάδου να συνεχίσει τις εξαγωγές του προς την Ένωση.
            
         
               (10)
            
            
               Η ειδική επιτροπή CARIFORUM-ΕΕ για την τελωνειακή συνεργασία και τη διευκόλυνση των εμπορικών συναλλαγών θα πρέπει να χορηγήσει παρέκκλιση για την εισαγωγή στην Ένωση 180 647 τεμαχίων ανδρικών ή παιδικών παντελονιών, κοντών παντελονιών που καλύπτουν και το γόνατο και κοντών παντελονιών (σορτς) από ύφασμα «denim» του κωδικού ΕΣ ex ex 6203.42 (κωδικός ΣΟ 6203 42 31) για περίοδο ενός έτους από την ημερομηνία έκδοσης της παρούσας απόφασης.
            
         
               (11)
            
            
               Ο εκτελεστικός κανονισμός (ΕΕ) 2015/2447 της Επιτροπής (3) θεσπίζει κανόνες σχετικά με τη διαχείριση των δασμολογικών ποσοστώσεων. Οι εν λόγω κανόνες θα πρέπει να εφαρμόζονται στη διαχείριση της ποσότητας για την οποία χορηγείται η παρέκκλιση με την παρούσα απόφαση.
            
         
               (12)
            
            
               Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές της Δομινικανής Δημοκρατίας θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1,
            
         ΑΠΟΦΑΣΙΖΕΙ:
   Άρθρο 1
   Κατά παρέκκλιση από το πρωτόκολλο I της ΣΟΕΣ και σύμφωνα με το άρθρο 39 παράγραφος 2 του εν λόγω πρωτοκόλλου, ανδρικά ή παιδικά παντελόνια, κοντά παντελόνια που καλύπτουν και το γόνατο ή κοντά παντελόνια (σορτς) από ύφασμα «denim» του κωδικού ΕΣ ex ex 6203.42 (κωδικός ΣΟ 6203 42 31), τα οποία παράγονται από μη καταγόμενο ύφασμα των κωδικών ΕΣ 5209.42 και 5513.19 (κωδικοί ΣΟ 5209 42 00 και 5513 19 00) και κόβονται στη Δομινικανή Δημοκρατία, ράβονται εκτός του εδάφους των κρατών CARIFORUM και ακολούθως πλένονται, σιδερώνονται ή πρεσάρονται, υποβάλλονται σε επίθεση ή εκτύπωση σημάτων, ετικετών και λογοτύπων και συσκευάζονται στη Δομινικανή Δημοκρατία θεωρούνται ως προϊόντα καταγωγής Δομινικανής Δημοκρατίας σύμφωνα με τους όρους που προβλέπονται στα άρθρα 2 έως 5 της παρούσας απόφασης.
   Άρθρο 2
   Η παρέκκλιση που προβλέπεται στο άρθρο 1 ισχύει για ένα έτος για τα προϊόντα και τις ποσότητες που παρατίθενται στο παράρτημα της παρούσας απόφασης και έχουν δηλωθεί ότι τίθενται σε ελεύθερη κυκλοφορία στην ΕΕ από τη Δομινικανή Δημοκρατία κατά την περίοδο από τις 7 Ιουλίου 2017 έως τις 6 Ιουλίου 2018.
   Άρθρο 3
   Η διαχείριση των ποσοτήτων που καθορίζονται στο παράρτημα πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447.
   Άρθρο 4
   Οι τελωνειακές αρχές της Δομινικανής Δημοκρατίας διεξάγουν ποσοτικούς ελέγχους στις εξαγωγές των προϊόντων που αναφέρονται στο άρθρο 1.
   Πριν από το τέλος του μήνα που έπεται κάθε τριμήνου, οι τελωνειακές αρχές της Δομινικανής Δημοκρατίας διαβιβάζουν στην Ευρωπαϊκή Επιτροπή, μέσω της γραμματείας της ειδικής επιτροπής για την τελωνειακή συνεργασία και τη διευκόλυνση των εμπορικών συναλλαγών, δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας εμπορευμάτων EUR.1 κατ' εφαρμογή της παρούσας απόφασης, καθώς και τους αύξοντες αριθμούς των πιστοποιητικών αυτών.
   Άρθρο 5
   Στη θέση 7 των πιστοποιητικών κυκλοφορίας εμπορευμάτων EUR.1 που εκδίδονται δυνάμει της παρούσας απόφασης αναγράφεται μία από τις ακόλουθες ενδείξεις:
   
               —
            
            
               «Derogation — Decision No 1/2017 of the CARIFORUM-EU Special Committee on Customs Cooperation and Trade facilitation of 7 July 2017»,
            
         
               —
            
            
               «Dérogation — Décision n° 1/2017 du Comité spécial de coopération douanière et de facilitation des échanges CARIFORUM-UE du 7 juillet 2017»,
            
         
               —
            
            
               «Excepción — Decisión n° 1/2017 del Comité Especial CARIFORUM-UE de Cooperación Aduanera y Facilitación del Comercio del 7 de julio 2017».
            
         Άρθρο 6
   Σε περίπτωση που η ΕΕ διαπιστώσει, βάσει αντικειμενικών πληροφοριών, παρατυπίες ή απάτη ή επανειλημμένη αδυναμία τήρησης των υποχρεώσεων που προβλέπονται στο άρθρο 4 της παρούσας απόφασης, μπορεί να επιδιώξει την προσωρινή αναστολή της παρέκκλισης που αναφέρεται στο άρθρο 1, σύμφωνα με τη διαδικασία που προβλέπεται στο άρθρο 20 παράγραφοι 4 και 5 της ΣΟΕΣ CARIFORUM-ΕΕ.
   Άρθρο 7
   Η παρέκκλιση που προβλέπεται στο άρθρο 1 είναι δυνατό να ανανεωθεί για άλλο ένα έτος με απόφαση της επιτροπής, σε περίπτωση που δεν ολοκληρωθεί η διαδικασία επικύρωσης από την Αϊτή έως το τέλος του πρώτου έτους της παρέκκλισης, με την προϋπόθεση ότι το ενδιαφερόμενο κράτος CARIFORUM θα υποβάλει, τρεις μήνες πριν από τη λήξη της εν λόγω περιόδου, αποδεικτικά στοιχεία ότι εξακολουθεί να αδυνατεί να ανταποκριθεί στους όρους του πρωτοκόλλου I.
   Άρθρο 8
   Η παρούσα απόφαση αρχίζει να ισχύει στις 7 Ιουλίου 2017.
   
      Τζορτζτάουν και Βρυξέλλες, 7 Ιουλίου 2017.
      
         Percival MARIE
         
            Αντιπρόσωπος CARIFORUM
         
         
            εξ ονόματος των κρατών CARIFORUM
         
      
      
         Jean-Michel GRAVE
         
            Ευρωπαϊκή Επιτροπή
         
         
            εξ ονόματος της Ευρωπαϊκής Ένωσης
         
      
   
   
      (1)  ΕΕ L 289 της 30.10.2008, σ. 3.
   
      (2)  Απόφαση αριθ. 1/2015 της ειδικής επιτροπής CARIFORUM-ΕΕ για την τελωνειακή συνεργασία και τη διευκόλυνση των εμπορικών συναλλαγών, της 10ης Μαρτίου 2015, σχετικά με παρέκκλιση από τους κανόνες καταγωγής που καθορίζονται στο πρωτόκολλο I της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση της Δομινικανής Δημοκρατίας όσον αφορά ορισμένα κλωστοϋφαντουργικά προϊόντα [2015/600] (ΕΕ L 99 της 16.4.2015, σ. 34).
   
      (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
   
      ΠΑΡΑΡΤΗΜΑ
      
                  Αύξων αριθ.
               
               
                  Κωδικός ΕΣ
               
               
                  Κωδικός ΣΟ
               
               
                  Περιγραφή εμπορευμάτων
               
               
                  Περίοδος
               
               
                  Ποσότητες
                  (σε τεμάχια)
               
            
                  09.1950
               
               
                  Ex 6203.42 
               
               
                  6203 42 31 
               
               
                  Ανδρικά ή παιδικά παντελόνια, κοντά παντελόνια που καλύπτουν και το γόνατο και κοντά παντελόνια (σορτς) από ύφασμα «denim»
               
               
                  7.7.2017 — 6.7.2018
               
               
                  180 647